Nausėdų paminklas partizanams

Nausėdų paminklas Kardo rinktinės partizanams yra šiaurės vakarinėje Kretingos rajono savivaldybės teritorijos dalyje, Nausėduose (Darbėnų seniūnija), 30 m į pietus nuo kelio Benaičiai–Grūšlaukė.

Vieta 
Atminimo vieta yra miško aikštelėje, šalia ąžuolo. Ji stačiakampio plano, 4,08×3,37 m dydžio, apjuosta statinių tvoros. Aptvaro pietinėje dalyje rytų pusėje stovi monumentalus kryžius, o vakarų pusėje – paminklinė plokštė.

Teritorijos plotas – 0,01 ha.

Kryžius 
Kryžius medinis, kryžmiškas, nusklembtomis briaunomis, profiliuotais viršūnės ir pečių galais, šonuose puoštas pridėtiniais stilizuoto augalinio motyvo kiauraraščiais ornamentais. Prie kryžmos prikalta metalinė Nukryžiuotojo figūrėlė, virš kurios yra lenktas skardos stogelis. Ant stiebo priekyje įrėžta data: „1995 III 3“. Aukštis – 4 m.

Paminklinė plokštė 
Netaisyklingos formos, statmena, juodos spalvos pjautinio akmens. Priekinė plokštuma šlifuota, jos viršuje iškalinėtas ąžuolo lapo fone dvigubas kryžius, o po juo užrašas: „ČIA 1951 m. UŽ LIETUVOS LAISVĘ / KOVOJE SU KOMUNISTINIAIS / OKUPANTAIS ŽUVO / „KARDO“ RINKTINĖS PARTIZANAI / LEONORA VILUCKAITĖ / JUOZAS PAULAUSKAS / JUSTINAS RIMKUS / STASYS LISAUSKAS / KAZIMIERAS MARTYNKUS / VYTAUTAS ZALECKAS / AMŽINOJI ŠVIESA TEŠVIEČIA / JIEMS / 1995 m.“ Plokštės aukštis 1,05 m.

Istorija 
1950 m. birželio 3 d. Nausėdų kaimo Ganyklėlių miške, Darbėnų vls., Kretingos apskr., MGB vidaus kariuomenės 32-ojo šaulių pulko kareiviai ir MGB Kretingos apskr. skyriaus stribai apsupo Kardo rinktinės vadą Juozą Paulauską-Dalių su štabo viršininku Kazimieru Martinkumi-Saga ir 3 partizanais. Mūšio metu visi žuvo. Jų kūnai buvo išvežti į MGB Darbėnų vls. būstinę. Palaidojimo vieta nežinoma.

Žuvusiems partizanams atminti darbėniškio Stanislovo Burbos iniciatyva 1995 m. atidengti paminklinė plokštė ir monumentalus kryžius (kryžiaus meistras Adolfas Kontrimas).

Paminklinėje plokštėje įamžintas Stasys Lisauskas-Vasaris Antanas žuvo 1949 m. vasario 7 d. Žibininkų k. miške (Palangos vls., Kretingos apskr.).

Žuvę partizanai 
 Kazimieras Martinkus (slap. Saga, g. 1917 m. Vaineikių k., Darbėnų vls., Kretingos apskr). Partizanas nuo 1944 m., Kardo rinktinės štabo viršininkas.
 Juozas Paulauskas (slap. Bočius, Dalius, g. 1917 m. Vaineikių k., Darbėnų vls., Kretingos apskr.). Vaineikių girininkijos eigulys. Kardo rinktinės partizanas nuo 1944 m., vėliau – Vizbuto būrio vadas. Nuo 1950 m. – rinktinės vadas.
 Justinas Rimkus (slap. Ąžuolas, g. 1930 m. Margininkų k., Skuodo vls., Kretingos apskr.). Skirmanto būrio partizanas. 1999 m. liepos 2 d. jam pripažintas Kario savanorio statusas.	 
 Viluckytė (Viluckaitė) Leonora (slap. Širšynė, g. 1924 m. Plokščių k., Darbėnų vls., Kretingos apskr.). Nuo 1948 m. Skirmanto būrio partizanė.			
 Vytautas Zaleckas (slap. Vaivoras, g. 1920 m. Salantuose, Salantų vls., Kretingos apskr.). Salantų partizanų grupės vadas.

Šaltiniai 

 Lietuvos ypatingasis archyvas. – F. K–1, ap. 3. – B. 1179. – L. 38, 45–46. – B. 1231. – L. 9. – B. 1237. – L. 174. – B. 1244. – L. 46, 96–97. – B. 1182. – L. 96–97. – Ap. 47, b. 264. – L. 12ap–13, 37ap–38, 52ap–53, 58ap–59, 72ap–73. – B. 265. – L. 44, 48. – Ap. 58, b. 14783/3. – F. V–5, ap. 1, b. 39001.    
 Lietuvos gyventojų genocido ir rezistencijos tyrimo centro archyvinė pažyma – 1998, kovo 6
 Stanislovas Burba. Pagerbkime partizanus. – Švyturys – 1995, gegužės 6
 Genovaitė Paulikaitė. Darbėnai. – Pajūrio naujienos – 1998, kovo 13 	 
 Pražydo gėlės partizanams. – Dienovidis – 1998, balandžio 17–23. – Nr. 6

Kretingos rajono paveldas
Paminklai Lietuvos partizanams